**UTTALELSE FRA BEREDSKAPSJORDMOR PÅ NORDMØRE**

**Beredskap og følgetjeneste for Smøla, Aure og Halsa**

Denne tjenesten er påbudt ved lov, og skal organiseres og finansieres av de Regionale Helseforetak. Deretter er denne tjenesten delegert til de lokale Helseforetak.

Loven er fra 2010, og effektuert i 2012. Etter 2 års planlegging mellom Helseforetak og kommuner ble det inngått avtaler i 2014.

Det er 60-70 gravide og fødende i disse tre kommunene pr.år. Aure har over halvparten av disse.

**1.Jordmorbase**

Jordmorbase på Gullstein i Aure kommune skulle etableres når tjenesten kom i gang i 2014.

Basen skulle inneholde utstyr og fasiliteter som en trenger for å utføre arbeidet på en best mulig måte. Dette var Helseforetaket og alle tre kommuner tilknyttet beredskapen enige om. Og lokalisasjon skulle være på Gullstein (Aure Kommune) som er geografisk i midten. Her må man både bruke privatbil, ferge, ambulanse og ambulansebåt. Samt om nødvendig helikopter. Ingen av de tre kommune har landfast forbindelse til hverandre. Det foreligger ingen beredskapsferge på noen av sambandene (nattferge på Halsa-Kanestrøm).

Basen må være lokalisert slik at man reduserer utrykningstiden mest mulig. Det er alfa omega for å få beredskapen til å fungere som den er tenkt. Dette har ikke Helseforetaket fulgt opp.

I stedet ble det gjort vedtak om å plassere jordmorbase og hjemmevakt for jordmor på ambulansestasjonen på Vågland(Halsa). Der er det ingen fasiliteter som jordmor trenger på en slik base. Det er dessuten lengst vekk fra 80-90% av de gravide. En jordmorbase på Gullstein(Aure) inneholder nødvendig utstyr og fasiliteter. Det mangler imidlertid bolig for hjemmevakt noe som ble avtalt i 2014.

**2.Praktisk gjennomføring**

For at vi skal ha en full dekning med jordmor i beredskap og følgetjeneste trengs det ca 1,2 stilling (252 timer/6 uker). Det var i 2014 planlagt at det skulle være 6 jordmødre for å dekke beredskapen (20% pr jordmor).

Siden sommeren 2018 er det 1 jordmor i beredskap. Det utgjør 25% av den totale beredskapen. Resterende utrykning gjør undertegnede på sin fritid.

Dette betyr at det mangler 5 jordmødre for å dekke opp beredskapen 100%.

Når man er i en slik beredskap får man betalt for hver 4 time, pluss utrykning. I ventetiden må jordmor ha et sted å oppholde seg, et sted å sove og kunne være privat. Det er 1 uke sammenhengende vakt.

En (1) jordmor søkte om beredskap i oktober 2018. Hun fikk ikke svar før det var gått nærmere et 1/2 år. Hun ønsket å ha bolig på Tustna(Aure). Ved oppstart fikk hun beskjed om at hun skulle benytte ambulansestasjonen på Vågland og at hun ikke kunne regne med noen bolig i Aure. Hun sa opp stillingen før hun egentlig begynte.

Jordmorbase på Vågland medfører at ambulansebåten må hente jordmor på Vågland, før hun kan se til de 80% av de gravide.

Bare 1 tur med Øyvakt (ambulansebåten) ville ha finansiert bolig for beredskapsjordmor på Tustna(Aure).

HELFO sa opp avtalen med jordmødre om finansiering av fødsler utenfor institusjon, utrykning som fører til vendereis/blindalarm. Finansieringen er overført til Helseforetakene fra 01.10.18. Det er ennå ikke inngått avtale mellom beredskapsjordmødre og Helseforetaket. Dermed er den delen av lønnen ikke utbetalt pr.01.05.19.

**3.Geografi**

Ingen av de 3 kommunene har fastlandsforbindelse mellom seg.

Det er ikke etablert beredskapsferger mellom de, som binder beredskapen sammen.

Aure er den mest langstrakte av disse 3 kommuner. Det tar minst like lang tid å kjøre gjennom Aure kommune (Tømmervåg - Kjørsvikbugen), som det tar fra Kristiansund til Molde(73 km).

Ambulansebåten har base på Straumen i Smøla. Den tjenestegjør også som legevakts båt for de tre kommunene. Risikoen for samtidighetskonflikter er derfor overhengende. Væravhengighet gjør at fergetrafikken i perioder hvert år er innstilt. Dette gjelder også ambulansebåten. Alternativet, i slike tilfeller, blir da transport mot Trøndelag for Aure og Halsa. Smøla blir isolert, da det under slike værforhold heller ikke kan benyttes ambulansehelikopter.

**4.Fødsler utenfor institusjon**

Helseforetaket er tydeligvis av den oppfatning at jordmorberedskapen er til for å forhindre uplanlagte fødsler utenfor sykehus. Intet er mer feil enn dette. Jordmor kan ikke forhindre fødsler. Det er grenser for hvilken innflytelse jordmor har på prosesser i naturen.

Helseforetaket mener jordmorberedskapen er et kompenserende tiltak i forbindelse med nedleggingen av fødeavdelingen i Kristiansund. Beredskapen skulle vært på plass for mange år siden. Selv med dagens fødetilbud ved Kristiansund sykehus. At flytting av fødepasienter til Molde skulle gi et bedre tilbud faller på sin egen urimelighet. Et desentralisert fødetilbud er derfor nødvendig i et land som vårt.

Det vil alltid foregå fødsler utenfor sykehus. Vårt land er slik skrudd sammen at lange reiser ikke er til å unngå. Derfor er også kap 5 i Stortingsmelding -Et trygt fødetilbud- dedikert til beredskap og følgetjeneste for gravide og fødende som har over 1 -1,5 time reise til fødeavdeling. Dette siden disse damene, naturlig nok, har større sjanse for at man kan risikere å føde på veien. Nyere forskning har vist at avstand til fødeavdelingen er av avgjørende betydning for komplikasjoner for mor og barn. Det er således viktig at reiseavstanden holdes så kort som mulig.

Jordmorberedskapens rolle blir derfor å gjøre disse reisene så trygge som mulig. Det være seg i følgetjeneste når fødselen er i gang, eller å bedømme risikoen for nær forestående fødsel. I tillegg er det jo komplikasjoner eller bekymringer av ulik art i graviditeten som medfører kontakt med jordmortjenesten. Det kan være: Lite liv, blødning, premature rier, angst/utrygghet, smerter i magen, ulykker etc. Utrygghet gir ofte forsterket smerteopplevelse og som kjent er fødsler preget av smerter fra start til slutt!

Trygghet for den gravide og hennes barn er hovedfokus i denne beredskap og følgetjeneste.

Manglende organisering fra helseforetakets side, har medført at Kap 5 i -Et Trygt Fødetilbud- blir totalt neglisjert. Og dette er et dokument man ellers støtter seg til i enhver sammenheng.

Klinikkledelsen har aldri tatt kontakt med undertegnede i forbindelse med organisering og gjennomføring av beredskap og følgetjeneste. Det har heller ikke blitt gitt noen tilbud om faglig oppdatering og videreutdanning. Ambulansepersonell har avtale om 50 timer oppdatering pr.år.

Med Hilsen

Elisabeth Jørgenvåg

Jordmor i beredskap og følgetjeneste.

Aure den 15.04.2019